khistorydata/jeongjo-sjw-relations huggingface dataset:
정조 22년
李敬一以兵曹言啓曰卽接南所衛將金敬膺牒報則丹鳳門守門將直所後築臺石年久傾仄矣二間許今日頹落云待晴擇日改築之意敢啓傳曰知道
정조 22년
李敬一以兵曹言啓曰卽接慶熙宮入直衛將金鎭郁牒報則興元門內柳木一株因風中折云令該所依例斫去之意敢啓傳曰知道
정조 22년
李鎭復以奉常提調意啓曰東耤親耕田所種皮黍今六月望間當爲成熟之意敢啓傳曰攝刈
정조 22년
李敬一以義禁府言啓曰時囚罪人柳焵直施不敍之典事命下矣柳焵施以不敍之典卽爲放送之意敢啓傳曰知道
정조 22년
李敬一以義禁府言啓曰長陵前令文粲圭前參奉金啓溫拿問捧口招以聞事傳旨改付標啓下矣金啓溫還囚捧招文粲圭以靑巖察訪方在任所拿來草記前已蒙允發遣羅將待其拿囚擧行而保放罪人洪龍燮韓翼商李集玉未及拿來罪人李豐林任尙濂竝放送之意敢啓傳曰知道
정조 22년
李敬一以義禁府言啓曰忠淸監司韓用和狀啓內韓山郡守宋時淵連呈辭狀終不還任投送印符其罪狀令攸司稟處事判付內擧措極爲駭然投印自有常律令該府卽爲發配事命下矣守令之赴任後厭避圖遞者各其地限三年定配載在大典通編宋時淵卽其地忠淸道韓山郡限三年定配而時在懷德地云以狀啓及判付內辭意具罪目卽爲發遣府羅將自懷德縣執捉仍令押送配所之意敢啓傳曰知道
정조 22년
禁府啓目長陵前參奉金啓溫口招云云傳旨問目內辭緣泛稱遲晩所當請刑是白乎矣旣有捧口招以聞之命上裁何如啓判付取考甲寅判下以草記照律爲良如敎
정조 22년
禁府照目延日前縣監鄭柱矣本府議啓內還穀事體何等嚴重而一任下輩之舞弄吏逋則混歸停退未捧則畢竟虛勘揆以法意有難容貸以此照律罪告身盡行追奪徒三年定配又五年禁錮私罪奉敎依允
정조 22년
李敬一以訓鍊都監言啓曰都城本局分授肅靖門西邊第四城廊近處體城二間許頹圮處今已畢築女墻仍爲始役把守軍兵撤罷之意敢啓傳曰知道
정조 22년
李敬一以義禁府言啓曰時囚罪人金啓溫口招公事判付內取考甲寅判下則其時風落木不報之陵官有削其仕日期於贖愆之命而金啓溫旣非時任且削仕卽無於律之律非臣府所敢擅擬以不應爲事理重律杖八十收贖奪告身三等放送何如傳曰允如有功議各減一等可也
정조 22년
戊午六月初六日卯時上御熙政堂大臣備局堂上引見入侍時行都承旨洪明浩左副承旨李勉兢假注書李毅采事變假注書金啓河記注官金良倜記事官金履永右議政李秉模行右參贊金文淳吏曹判書金載瓚兵曹判書李時秀行大護軍趙心泰戶曹判書趙鎭寬行護軍徐有大訓鍊院都正申大顯漢城左尹李漢豐行護軍徐龍輔李益運開城府留守韓用龜掌令鄭㝡成獻納丁志元校理金銑修撰洪秀晩以次進伏訖秉模曰夜雨沛然稍有涼意聖體若何上曰一樣矣秉模曰昨日湯劑改方進御之後寢睡水剌之節何如上曰別無顯效矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰六和湯本方中人蔘不足爲助熱而今番進御時猶且減之抑非當劑而然乎上曰然矣元來不服藥爲上仍命書榻敎曰進御淸暑六和湯自今日停止文淳曰更議他劑而進御乎上曰置之秉模曰頭部熱候有差減之效乎上曰夜雨人皆謂稍涼而予則反爲加熱但就寢稍勝矣秉模曰此必因旱乾之故過用聖慮而然矣上曰昨日之雨爲民事猶爲萬幸矣遠近果可以均洽乎秉模曰似然矣上曰以今日之晴觀之則果非驟雨乎秉模曰終晝達宵測雨器水深合爲五寸二分非驟也明矣上曰代播一事初非不可爲之事而旣已發令矣因此而邱隴阡陌不毛之地不稅之土無不墾闢則裕民食盡地力之政庶可以竝擧故前後飭敎何等諒複而畿民惰農固不足責爲守令者當嚴畏朝令躬審原隰相土之宜以爲興起勸作之道而乃敢偃臥東閣初不動念畿伯殘弱亦不能董飭寧有如許紀綱乎烹阿之典非但罪其貪墨元因田野之不闢此等不畏朝令之漢南一守令當用朴奎壽例繩以重律以爲懲一礪百之道漢南守令輩若不於畢農之前焦形殫心於田野之間則一番處分斷不可已卿以此意出傳于畿伯可也元來此事自是丁酉癸卯已行之例而七月詩亦云黍稷重穋蓋後種先熟曰穋稷與豆太非不是嘉穀而成熟稍遲寒露雖遠節序稍早難保其必食其實而獨木麥播種五十日已能成實有後種先熟之效及時播種則可以爲一分救荒之策是果不可爲之事乎湖西民情雖未知其以代播爲何如而其爲斯民之利則諸路似當同然但其種子輸運之道須與各該道句管堂上相議區處期於不煩民力可也大抵監司信廟堂之令守令信監司之令次次信令遵而行之然後國可國而事可事矣今則自監司巳不信廟堂之令不信廟堂是不信朝令也國體之不成寧不寒心乎且冢宰之任亞於大臣而吏判之近日政目予亦不知主意之所在每事莫如誠之一字雖云無所適莫都沒關係一政一注之間自有治象規模之可見者以近日差送守令觀之金載翼纔遞安岳而旋擬楊州兪漢謨纔遞慶州而旋擬靑松吳鼎源纔遞楊州而旋擬慶州至以黃昇源事言之本事所失有關體統爲日稍久雖已敍用敍用未幾旋擬提調提調未幾復擬禮判一番越點便不檢擬固是謬俗亦非謂此人之不可照望如是汲汲然昨擬今擬有若償功酬勞者然不亦異乎藉曰短於政事之才心誠求之雖不中不遠若於平日預擇某某之可合守令者待用差擬則寧有不得其人之理乎此吏判之家世也倚毗也自異於一時浮沈者流所當益勉於思危若驚之道而觀其規模自有成敗予甚憂之近日朝廷之模樣如此武臣不足責而所謂備邊郞亦難其人矣秉模曰秋間當分遣備邊郞逐邑摘奸而備邊郞實尠可堪者臨時欲差遣文備郞矣蓋田野之闢不闢有跡而易知守令有罪則罪守令道臣有罪則罪道臣如此然後朝體正當矣代播一事臣雖無似當嚴飭諸道俾有實效無煩聖念矣上曰卿之此言可見武氣中出來雖以聖學言之知仁而又須有勇司馬光亦言仁明武三字武氣勇斷不但學問而已做事亦當然矣元來廟堂不重則紀綱不立至以臺諫事言之其職則言責故上而衮躬闕失盡言無諱而其官則六品故元無牌不進之例昔在肅廟朝五十年臺諫之牌不進絶罕先朝初年亦然豈有無端出牌之例無合啓之時每五日諫院許久闕啓請牌諫臺又以監察連日茶時請牌憲臺而其外五日一次對出牌亦只是長官而已其餘諫臺未有牌招而每日以城上所臺諫兩司下位各一員自爲仕進古例卽然而近來則合啓出牌已成謬例政院請牌批旨未下則又以牌招未下措語懸註於兩司去來亦謬例也且合啓者自是臣下沬血飮泣之義則豈待自上招致而爲之之事乎事之無義莫此爲甚而傳習已痼認爲當然至於次對時番番出牌番番違牌新進臺閣輩固無足責亦在於先進輩傳誦故事俾知體面之本不如此矣秉模曰如此則不害爲百僚師師之義而合啓出牌從今不爲似好矣上曰此非造次間可定之事而命牌自有所重不宜若是屑屑矣我國固有文勝之弊所以維持者亦在儀文而此亦蕩然防閑漸壞體統解弛外方京司同然一套而如此之時卿又獨賢誠爲憫然矣秉模曰前左相旣已卸免而臣則有若以獨相自任揚揚焉日進籌司內省惶恧不知何以則爲好日所顒望者惟在於改卜賢德得致丕變之效矣歷代以來宰相之輕重隨時有異此則自然之勢也蓋籌司之出政府反輕而此亦存乎其人其人存則豈以官制爲之輕重乎上曰次對爲之秉模曰狀啓姑無稟處之事矣秉模曰卽見濟州牧使曺命楫報備局辭緣則以爲本島土品自來瘠薄甲乙荐饑三邑無依之類姑許出送使之惟意就食待年豐還鄕昨今年來島農稍稔前後出陸者宜可相率入來而一不肯還其爲父母妻子之倚門望石誠一傷和之端且三邑原居民之逃移他境旣有法禁今年內出去持物件丁寧行商者外其他年久逗遛不肯還者一一摘發定官使次次押付都會官以爲盡數入送事發關諸道爲辭矣三邑民人之移居他邑者飭令刷還旣是法典所載且今島農連豐渠輩父母妻子如彼其望還客土何樂而不思家人之情理乎關飭三南道臣三邑民之寄接道內者自各其邑飭諭待農歇次次押付隣邑以爲各歸於原籍官之地何如上曰依爲之出擧條秉模曰臣嘗以爲如萊伯慶尹之類另擇其人以儲藩臬之望而序陞方伯之任則可無臨時難人之憂矣上曰此則似然而人未必盡得徒爲藩任之階梯則亦不能無弊矣上曰大臣就座文淳曰俄伏承湯劑停止之敎而區區下忱以爲今日入診更議新劑而進御宜矣上曰姑觀一兩日而爲之矣時秀曰日前嶺南仇姓出身來訴於臣以爲向來軍門將校仇始昌幸蒙特恩改其姓仇字爲具以仇爲姓者擧切榮感榜目及薦案乞卽改付標云矣始昌旣以特恩改其姓字則與始昌同姓者皆當一依始昌例改以具字已往之榜目及薦案不必追改自今以後仇姓人帳籍及公私文字皆以具字施行事分付漢城府何如上曰依爲之出擧條上曰臺諫進前㝡成等進前上曰啓辭只擧末端可也㝡成等曰請寢罪人鄭致達妻出置城外之命依前還發配所亟令王府夬正典刑上曰不允出擧條㝡成等曰請物故罪人德相亟施孥籍之典上曰不允出擧條㝡成等曰請逆賊尙魯亟施孥戮之典上曰不允出擧條一行半刀割㝡成等曰請遲晩後物故罪人啓能亟施孥籍趾賊等凶種夬施邦刑獻遂設鞫得情上曰不允出擧條㝡成等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條㝡成等曰請物故罪人國榮亟施孥籍之典上曰不允出擧條㝡成等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條㝡成等曰請承款後物故罪人九宗亟施孥籍之典上曰不允出擧條㝡成曰請寢李汝節定配之命更令王府嚴覈取服施以當律上曰不允出擧條㝡成曰請還寢崔進吉定配之命依律處斷上曰不允出擧條志元曰請金甲島爲奴罪人克觀更令王府嚴鞫得情快正王法上曰不允出擧條志元曰請逆賊尙魯亟施孥戮之典上曰不允出擧條志元曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷上曰不允出擧條上命大臣先退上曰畿伯入來乎勉兢曰已爲待令矣上曰俄者已有下敎今不必入侍而以代播事守令輩若又徒事强勒反致一場擾民則其罪尤大矣以此意諭之可也命退諸臣以次退出
정조 22년
戊午六月初六日申時上御誠正閣吏房承旨坐直承旨下直守令入侍時行左承旨李鎭復左副承旨李勉兢假注書李毅采記注官金良倜記事官金履永慶州府尹吳鼎源韓山郡守趙鎭完延豐縣監李義祿以次進伏訖上曰守令以次進前慶州府尹吳鼎源進奏職姓名上曰嶺南民事誠爲切悶代播一事蓋欲無不闢之土也烹阿之典非但懲貪以其田野之不闢也下去須另念擧行可也至於蠲稅之事俾無虛實相蒙之弊且嶺南癸丑還起條三千結不可白徵於民今已無其名色而外方不知朝家之本意須與道臣相議以爲曉民之方也命退韓山郡守趙鎭完進奏職姓名上曰有老成人典形矣向日何不爲延諡乎鎭完曰諡狀未及爲之矣上曰明當發程乎鎭完曰然矣上曰宣諭則除之下去善爲之也仍敎勉兢曰給馬則夫刷價除減之意已諭之耶勉兢曰俄已面諭矣命退延豐縣監李義祿進奏職姓名上曰爾見刑曹判付乎義祿曰臣見之矣上曰此便是宣諭也峽邑雖薄下去善爲之也命退承史以次退出
정조 22년
戊午六月初六日酉時上御重熙堂軍士房承旨入侍時左副承旨李勉兢假注書李毅采記注官金良倜記事官金履永以次進伏訖上曰昨日之雨水原則不來乎勉兢曰比京中則差有不及云矣上曰狀啓入來乎勉兢曰俄已捧入矣命退承史以次退出
정조 22년
戊午六月初六日戌時上御重熙堂左副承旨入侍時左副承旨李勉兢假注書李毅采記注官金良倜記事官金履永以次進伏訖上命書傳敎曰臺諫前啓書入做錯非細不能檢察之當該承旨遞差注書生疎所致爲先推考命退承史以次退出
정조 22년
行都承旨李晩秀坐行左承旨李鎭復坐行右承旨李敬一坐直左副承旨金啓洛坐直右副承旨未差同副承旨未差注書洪奭周仕尹命烈病假注書李毅采仕直事變假注書金啓河仕
정조 22년
李鎭復啓曰明日乃是初伏自明日處暑間視事頉稟之意敢啓傳曰知道
정조 22년
李敬一啓曰來十一日輸對日次矣敢稟傳曰當次人受點後日次待令
정조 22년
李敬一啓曰來十一日朝參日次矣敢稟傳曰停
정조 22년
李敬一啓曰禁衛營將官來言今日本營軍兵日次私習云矣敢啓傳曰後日次爲之
정조 22년
李敬一啓曰御營廳將官來言今日本廳軍兵日次私習云矣敢啓傳曰後日次爲之
정조 22년
傳于李鎭復曰傳香承旨馳詣明陵奉審摘奸局內諸陵一體奉審以來
정조 22년
傳于李敬一曰右承旨入侍
정조 22년
李溏啓曰大內至近之地宮墻頹圮處圍排時該房承旨微稟進去曾有受敎定式而臣以該房矇未覺察不卽進去不勝惶恐待罪而兵曹入直堂上之不爲眼同看審亦極未安推考何如傳曰該曹堂上何責乎爾事駭然生疎之故姑從末勘遞差
정조 22년
以全羅監司李得臣狀啓道內農形雨澤馳啓代播多少待初庚後登聞事傳于李晩秀曰再昨之雨測雨器水深過五寸餘萬幸萬幸本道所得果如何而農形雨澤狀啓每致遲滯此後各別着意代播一事筵敎卿其聞於備堂乎烹阿而齊治不惟懲貪以其田野之不闢卿爲長吏之長則似當尤爲小心矣事回諭
정조 22년
傳于李鎭復曰奉審承旨入侍
정조 22년
李晩秀以禮曹言啓曰行都承旨李晩秀健元陵洞口外舊池疏鑿事擧條批旨內如或塡土不待間三年之限着意隨卽疏鑿之意令禮曹嚴飭齋郞崇陵洞口內池塘此亦嚴飭齋郞爲先疏鑿以其形止報來後令禮曹草記此後亦爲隨塡隨鑿可也事命下矣前已發帖嚴飭於健元陵官及崇陵官矣卽接崇陵參奉所報則本陵蓮池疏鑿深濬水根高築水口事報來矣敢啓傳曰知道
정조 22년
金啓洛以兵曹言啓曰卽接東所衛將李宗胤牒報則朗和門西邊墻垣一間許頹圮云爲先令紫門監以杻把子及長木堅實圍排把守軍以銅龍門入直禁衛軍八名除出限修築間嚴加守直之意敢啓傳曰知道
정조 22년
金啓洛以禁衛營言啓曰朗和門西邊墻垣一間許頹圮處銅龍門入直軍八名除出限修築間嚴加守直事自兵曹草記矣銅龍門入直軍八名除出把守而不可無將領別定敎鍊官宋仁宅限修築間率領守直之意敢啓傳曰知道身爲本兵之長者忽於宿衛所重禁中密邇墻垣頹圮在家不動念眞所謂官怠於宦成決非好消息而卿之草記可謂得體依此爲之意謂此兵判凡事淬勵而怠忽若此年富力强之兵判乃欲自逸反不若衰老之卿豈成說雖以壯勇大將言之亦是番軍直處近處則息偃在家尤可謂駭然兵校之不勸起判堂者付之摠帥而壯營首校卿其捉來拿入數其帥之罪可也
정조 22년
金啓洛以義禁府言啓曰金啓溫杖八十收贖奪告身三等照律草記批旨內允如有功議各減一等可也事命下矣金啓溫祖尙奎楊武原從功臣云功減一等杖七十收贖奪告身二等放送之意敢啓傳曰知道
정조 22년
金啓洛以義禁府言啓曰時囚罪人鄭柱告身盡行追奪徒三年定配又五年禁錮照律公事判付內依允矣鄭柱告身盡行追奪又五年禁錮江原道金城縣昌道驛徒三年定配而以議啓辭意具罪目依例發遣府羅將押送配所何如傳曰允
정조 22년
金啓洛以禁衛營言啓曰朗和門墻垣頹圮處把守草記批旨內身爲本兵之長者忽於宿衛所重禁中密邇墻垣頹圮在家不動念眞所謂官怠於宦成決非好消息而卿之草記可謂得體依此爲之意謂此兵判凡事淬勵而怠忽若此年富力强之兵判乃欲自逸反不若衰老之卿豈成說雖以壯勇大將言之亦是番軍直處近處則息偃在家尤可謂駭然兵校之不勸起判堂者付之摠帥而壯營首校卿其捉來拿入數其帥之罪可也事命下矣依傳敎壯勇營行首敎鍊官金命遇拿入各別數其帥之罪之意敢啓傳曰知道
정조 22년
金啓洛以摠戎廳言啓曰謹依下敎兵曹行首敎鍊官文載奎捉入以身爲首校禁中墻垣頹圮而不爲勸起判堂者極爲駭然此後則各別勸起事嚴飭分付仍爲逐送之意敢啓傳曰知道
정조 22년
金啓洛以禁衛營言啓曰朗和門西邊墻垣一間許缺落處今已補築把守軍兵使之還爲入直事自兵曹草記矣把守軍兵還爲入直將校則解送之意敢啓傳曰知道
정조 22년
戊午六月初七日卯時上御重熙堂右承旨入侍時行右承旨李敬一記事官洪奭周記注官金良倜記事官金履永以次進伏訖上曰奉審承旨已進去乎敬一曰已進去矣上曰再昨之雨幸矣而昨日乍霽今又將雨尤爲好矣敬一曰再昨浹洽可謂今年內初有矣上曰聞鄕中消息乎敬一曰今亦可移云矣上曰已後時矣今雖種之安可保其食實也敬一曰霜候差退則可食其半云矣仍命退承史以次退出
정조 22년
戊午六月初七日辰時上御重熙堂都承旨入侍時行都承旨李晩秀記事官洪奭周記注官金良倜記事官金履永以次進伏訖上曰闕內墻垣之頹圮全不照管兵判擧行何乃若是借曰不知不知亦豈非罪乎此莫非官爵太過之致也昨日湖西營校之令近仗軍士押付畿營也兵判亦不聞知云此亦豈成說乎又敎曰代播一事所當另飭而旣付廟堂不復費敎今有別諭于華城者當以有旨成送矣仍命讀代播事華城別諭有旨曰農者律天時相土宜盡人力三者無失然後可獲有秋穀有經四節而食者經三節而食者經二節而食者又有宜於野而不宜於山者宜於旱而不宜於水者時之早晩土之原隰百穀不一其種而苞栗汙萊係乎人力之盡不盡焉耳予雖未讀農政全書而百千萬事不出於分數二字木麥之最宜代播以其後種而先熟也後種先熟曰穋已自豳詩著詠周公豈欺我哉夫所謂代播云者水旱爲災節序過愆野多未移之秧田乏可降之種則乃於百穀之中必取後種先熟者代而播之俾裕民食之謂而其間首尾優免霜信可以爲不托可以當雕胡其療飢救荒之功頓勝於西之蹲鴟南之甘蔗惟木麥爲良此予所以或値秧節之愆期必勸木麥之代播者也昨見廟堂草記以木麥外亦多宜播之穀爲言種菽之易爲力次於木麥而土性田功不竝以南畿湖節候雖似各異根耕之過期與移秧一般以用於根耕者用於代播而諸路之一齊食實固未可必稷雖就濕之性播之距穫費却百日內外而寒露入節隔在八十餘日則未及成熟如執左契至於晩稷之種其貴如金倉無糶糴村無蓋藏將覓來何處可以派及乎今於木麥代播之令畿內守令民人之言不便者輒云水田沮洳雨洽則當消瀜朝家之所勸播者非此之謂也亶在於高燥未移之處而又於邱隴阡陌不稅不毛之地俾用鋤農耒耕之法則沮洳消瀜之患初非可論木麥種子之自巖邑移沿郡也東風送帆無脛而至可謂天公會事發況又官給其種公蠲其稅諸凡易簡便當之策靡所不用其極無論所收之多少贏縮一切委之於民人粒粒皆我充腸飽腹之惟意則此豈非回咷爲笑反歉如稔以人功奪造化之一大關捩而亦足謂之藏富於民君孰與不足乎外此不言所利之美利指不勝樓而下民蚩蚩不可與之謀始畿之俗且懶於農作避一時深耕之苦捨將來必食之功年年應爲之農工猶忽服勤之意則惟今代播之令却顧而睥睨將進而趑趄特其勢耳身爲田畯之官者出謀發慮策懶警惰乃職之宜而反爲隨衆雷同棼棼聒聒專昧克敏之方認作難從之事抑何故也令出惟行不惟反朝令之頒下久矣廟堂但當堅守董責時加考察如其不率令者先從方伯而糾之正之則守令與民人自當奔走趨事野無曠土土無閑畝書曰曷敢不終朕畝旣始之便不圖終顧何異於農夫之耕而不播播而不耘乎以時則可以穀則宜何苦而不勸何憚而不爲王畿四方之標準先從畿邑之議論携貳處專精費力篤信奉行可使湖嶺觀感影從秧不移而有粟秋則熟而無稅和以稻梁之味替作饘粥之需則博哉之利可爲萬歲法程奚但止於一年救荒之資而已哉烹阿非但貪也卽田野不闢則朝令之下跡不緣畝而一任其荒穢不治者顧其罪欲逭阿大夫已施之典得乎昔朱夫子之知南康也日日勞農山間車徒至及於星子之小縣僻壤則今之長吏是何人乃敢偃臥鈴閣太不識分憂之義寧不痛惋華城湯沐邑也又爲標準於王畿先自本府悉心對颺雖側趾盈掌之地及時播厥俾爲畿邑之倡仍敎曰代播之政湖西爲急而轉輸之際必使無脛而至不勞民力若或令該邑之民自運而去則誰肯有樂赴者哉此意令句管堂上另飭道臣也仍命退承史以次退出
정조 22년
戊午六月初七日申時上御重熙堂奉審承旨入侍時行左承旨李鎭復假注書李毅采記事官金景煥以次進伏訖上曰明陵奉審無頉乎鎭復曰無頉矣命退承史以次退出
정조 22년
行都承旨李鼎揆在外行左承旨洪義榮坐行右承旨申耆坐直左副承旨李魯述在外右副承旨李儒慶坐同副承旨李翼晉坐直注書洪奭周病尹命烈未肅拜假注書李弘謙仕直一員未差事變假注書金啓河仕
정조 22년
金啓洛啓曰禁衛營將官來言今日本營軍兵日次私習云矣敢啓傳曰後日次爲之
정조 22년
金啓洛啓曰御營廳將官來言今日本廳軍兵日次私習云矣敢啓傳曰後日次爲之
정조 22년
傳于金啓洛曰承旨中有手病人許遞不爲仕進人亦爲許遞前望單子入之待下批牌招察任
정조 22년
承旨前望單子入之李鼎揆洪義榮申耆李魯述李儒慶李翼晉落點
정조 22년
傳于申耆曰左副承旨入侍
정조 22년
注書洪奭周病代以李弘謙爲假注書
정조 22년
李翼晉以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
洪義榮以禮曹言啓曰卽接宗廟署所報則今日雨餘永寧殿東正門內西北角朴工椽含腐傷女夫夫瓦十餘張墜下云殿內至近之地有此墜下之患慰安祭不卜日今初十日設行而修改之節待快晴擇日擧行何如傳曰允
정조 22년
李翼晉以兵曹言啓曰今六月初八日土王用事改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 22년
李翼晉以兵曹言啓曰卽接西所衛將許晊牒報則大報壇後面西邊宮墻舊築三間許頹圮云令紫門監爲先以杻把子堅實圍排依例樹柵卽速修築而把守軍兵廣智營入直軍十五名除出限修築間嚴加守直之意分付何如傳曰允
정조 22년
李翼晉以訓鍊都監言啓曰因兵曹草記大報壇後面西邊宮墻舊築三間許頹圮處廣智營入直軍十五名除出將校一人率領限改築間嚴加守直之意敢啓傳曰知道
정조 22년
戊午六月初八日辰時上御重熙堂左副承旨入侍時左副承旨金啓洛記事官洪奭周記注官金良倜記事官金履永以次進伏訖上曰重臣當暑善過乎啓洛曰連得無恙矣上曰注書持此時原任大臣聯箚灰封往傳于諸大臣曰初箚封還已寓敬禮再箚不得不付丙以送此後則無論疏箚與請對啓辭皆當付丙旣知如此而若又爲之則反涉不誠此意詳細傳之也啓洛曰臣今得借方寸之地固知萬萬猥越而不敢不仰達矣臣等初亦未詳其本事而俄見大臣聯箚尤不勝驚懍如許變怪前所未有此不嚴治則不知來頭又出幾箇矣上曰爾何多言斯速退去仍命退承史以次退出
정조 22년
戊午六月初八日午時上御重熙堂左承旨入侍時行左承旨洪義榮假注書李毅采記注官金良倜記事官金履永以次進伏訖上曰卿子冠禮已爲之乎義榮曰然矣上曰大臣筋力近則何如義榮曰別無所損矣命退承史以次退出
정조 22년
行都承旨李晩秀坐行左承旨申耆坐右承旨洪義浩坐直左副承旨李儒慶坐右副承旨宋銓坐直同副承旨李翼晉坐注書洪奭周病尹命烈未肅拜假注書宋冕載仕李弘謙仕直事變假注書金啓河仕
정조 22년
傳于申耆曰諸承旨持公事入侍
정조 22년
申耆啓曰新除授行都承旨李鼎揆時在慶尙道慶州地左副承旨李魯述時在京畿驪州地竝斯速乘馹上來事下諭何如傳曰與左承旨許遞都承旨則仍任其餘前望單子入之待下批牌招察任
정조 22년
承旨前望單子入之洪義浩宋銓落點
정조 22년
傳于申耆曰左承旨馳詣永寧殿奉審摘奸以來
정조 22년
李毅采有頉代以宋冕載爲假注書
정조 22년
李儒慶啓曰行大司憲宋煥箕持平李顯秀在外執義韓興裕掌令鄭㝡成權心彦持平尹涵牌招啓辭未下監察茶時之意敢啓傳曰知道
정조 22년
以漢城府民家頹壓別單傳于宋銓曰恤典令該廳卽爲分給事分付而宣傳官當分遣以考各部官擧行勤慢府郞發牌嚴飭
정조 22년
以漢城府民家頹壓別單傳于宋銓曰恤典令該廳卽爲分給事分付
정조 22년
以慶尙監司李義綱狀啓雨澤農形馳啓事判付內啓下備邊司爲旀卿於到界之日甘霈隨車高低俱洽遠邇庶遍卿可謂一路福星爲嶺民喜賀此後課農之政莫以得雨而弛心事令政院卽爲回諭爲良如敎
정조 22년
李翼晉以兵曹言啓曰行首宣傳官今方有闕而本廳薦會當前依例口傳差出何如傳曰仍任可也
정조 22년
兵曹口傳政事宣傳官單李溏
정조 22년
宋銓以賑恤廳言啓曰漢城府民家頹壓別單判付內恤典令該廳卽爲分給事分付而宣傳官當分遣以考各部官擧行勤慢府郞發牌嚴飭事命下矣北部字內全家頹壓三戶各錢二兩式合錢六兩恤典依例分給之意敢啓傳曰知道
정조 22년
李翼晉以兵曹言啓曰卽接西所衛將許晊牒報則永肅門北邊宮墻四間許頹圮云爲先令紫門監以杻把子及長木堅實圍排待晴擇日卽爲修築而把守軍以金虎門入直軍十五名除出限修築間嚴加守直之意分付何如傳曰允
정조 22년
李翼晉以兵曹言啓曰卽接西道參軍李勉植牒報則訓鍊都監所授敦義門西邊第一城廊近處體城七間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 22년
李翼晉以訓鍊都監言啓曰因兵曹草記永肅門北邊宮墻舊築四間許頹圮處金虎門入直軍十五名除出敎鍊官一人率領限改築間嚴加守直之意敢啓傳曰知道
정조 22년
李翼晉以訓鍊都監言啓曰都城本局分授敦義門北邊第一城廊近處體城七間許頹圮處令該軍門待晴卽爲修築把守軍兵量宜定送事自兵曹草記矣今日爲始砲手三十名將校一人率領限改築間輪回守直之意敢啓傳曰知道
정조 22년
李翼晉以兵曹言啓曰五衛將李源龍前任尙州營將閔百吉前任咸鏡監營中軍忠翊衛將徐宅聖前任江原監營中軍時在任所該廳番次苟艱竝改差何如傳曰允
정조 22년
李翼晉以扈衛廳大將意啓曰別將趙𡹘身病猝重勢難察任改差何如傳曰允
정조 22년
李儒慶以義禁府言啓曰卽接忠淸道保寧縣徒配罪人尹恒儉奴名呈狀則尹恒儉今月初七日遭其父喪云依法典給暇歸葬過三月後還發配所事分付該道臣之意敢啓傳曰知道
정조 22년
禁府啓目粘連公州牧徒三年定配罪人鄭杆配限旣已準滿依例放送事分付道臣何如判付啓依允
정조 22년
戊午六月初九日卯時上御誠正閣諸承旨持公事入侍時行左承旨洪義榮行右承旨申耆左副承旨李儒慶同副承旨李翼晉假注書李弘謙李毅采記注官金良倜記事官金履永檢校待敎沈象奎以次進伏訖耆讀奏廣州留守洪檍狀啓遺棄兒嚴飭搜訪事翼晉讀奏平安監司閔鍾顯狀啓依戊戌頒下鍮尺釐正而今下鍮尺還爲上送事儒慶讀奏慶尙假都事金仁柱啓本咸昌囚崔遇龍等獄事判付祗受後擧行事咸陽囚僧天察獄事依判付內辭意査推計料事全羅監司李得臣啓本罪人崔老郞鎭安縣到配事黃海監司李義駿啓本殺獄罪人等同推開坐事京畿監司李在學狀啓竹山前府使崔雲羽等所犯罪狀査實馳啓令該府稟處事江原監司金履翼狀啓罪人等不書年者卽爲糾正計料事廣州留守洪檍啓本時囚罪人等拷訊次數開錄事上命分書判付訖上敎儒慶曰近日大臣所愼何如儒慶曰近則差減昨日亦來詣闕外矣上曰老人病餘何以入來乎予若聞知則必使止之矣命退諸臣以次退出
정조 22년
戊午六月初九日申時上御便殿都承旨入侍時行都承旨李晩秀假注書李弘謙記注官金良倜記事官金履永以次進伏訖上曰俄見嶺伯狀啓則一路雨澤可謂周洽誠萬幸矣入境之初得此甘霈予以隨車福星等說垂褒矣渴望之餘不敢曰過多而連日滂沱不爲開霽無或過乎晩秀曰此與秋分後時有異政當方農之節雨水頻仍宜於養稼矣明陵獻官回臣聞之則沿路一齊移秧幾盡着根云民事誠可幸矣命退承史以次退出
정조 22년
行都承旨李晩秀坐行左承旨申耆坐直右承旨洪義浩坐左副承旨李儒慶坐右副承旨宋銓坐同副承旨李翼晉坐直注書洪奭周病尹命烈未肅拜假注書宋冕載仕李弘謙仕直事變假注書未差
정조 22년
藥房提調金文淳副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李翼晉啓曰禁衛營將官來言今日本營軍兵日次私習云矣敢啓傳曰後日次爲之
정조 22년
李翼晉啓曰御營廳將官來言今日本廳軍兵日次私習云矣敢啓傳曰後日次爲之
정조 22년
李翼晉啓曰事變假注書金啓河身病猝重勢難察任今姑改差何如傳曰允
정조 22년
傳于李翼晉曰後日次次對進定於今日
정조 22년
傳于李翼晉曰大臣備局堂上引見
정조 22년
以應敎李翊模等陳疏徑出推考牌招啓辭傳于李晩秀曰情勢似然許遞前望單子入之
정조 22년
以柳師模囚單子傳子李儒慶曰分揀放送
정조 22년
李晩秀以禮曹言啓曰卽接社稷署所報則今日大雨後神室後面東邊簷端木只三箇朽傷仰板一立及龍頭女夫瓦二十餘張墜下云莫重之地有此墜下之患慰安祭不卜日今十一日設行何如傳曰允
정조 22년
傳于李晩秀曰禮房承旨馳詣社稷神室雨漏處奉審以來
정조 22년
李晩秀以禮曹言啓曰社稷神室室上落葉不卽掃除致此今番瓦子墜下之境其委折令禮曹査實本署年久居職之官後草記事命下矣依下敎査問則令柳肅之以爲蓋瓦上雜草落葉每爲掃除而樑上塗灰剝落以致雨水㵕入於罅隙板瓦墜落云矣常時若能着意修掃則豈有此㵕漏墜落之患乎不謹修擧之罪在所難免其罪狀令該府拿問處之何如傳曰聞是樑上塗灰剝落致此雨漏云然則歲初親享例有修改則其時不能詳審之致當該提擧及修改時不善檢飭之戶曹官員營繕官令政院査出捧現告以入此後執頉體此例論勘之意定式可也
정조 22년
以社稷提調戶曹營繕官員現告傳于李晩秀曰提調推考戶曹官員營繕官員從重推考本署官員姑爲參酌此後嚴飭
정조 22년
李儒慶啓曰臣與左承旨申耆伴直矣纔已奉命出去伴直無人同副承旨李翼晉卽爲牌招入直何如傳曰允
정조 22년
宋銓以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓二戶各錢二兩式南部字內全家頹壓一戶錢二兩完少頹多一戶布一疋三四間中完多頹少一戶布一疋合錢六兩布二疋恤典依例分給之意敢啓傳曰知道
정조 22년
宋銓以賑恤廳言啓曰漢城府民家頹壓別單判付內恤典令該廳卽爲分給事命下矣南部字內全家頹壓三戶各錢二兩式三四間中完多頹少一戶布一疋東部字內全家頹壓一戶錢二兩西部字內全家頹壓四戶各錢二兩式合錢十六兩布一疋恤典依例分給之意敢啓傳曰知道
정조 22년
宋銓以賑恤廳言啓曰漢城府民家頹壓別單判付內恤典令該廳卽爲分給事命下矣北部字內全家頹壓一戶錢二兩完少頹多一戶布一疋三四間中完多頹少一戶布一疋合錢二兩布二疋恤典依例分給之意敢啓傳曰知道
정조 22년
申耆以兵曹言啓曰永肅門北邊墻垣頹圮處晝察夜巡依前擧行事命下矣依前例晝則宣傳官與該所衛將巡審夜則巡更衛將部將巡察事嚴飭分付把守軍兵使之還爲入直之意敢啓傳曰知道軫念金虎門軍之弊有此勿爲之擧嚴飭局別將亦爲巡察可也
정조 22년
申耆以訓鍊都監言啓曰謹依兵曹草記批旨水肅門北邊宮墻頹圮處嚴飭入直局別將領率局出身五人限改築間晝察夜巡之意敢啓傳曰知道
정조 22년
申耆以訓鍊都監言啓曰因兵曹草記永肅門北邊宮墻頹圮處把守金虎門軍十五名還入直所將校解送之意敢啓傳曰知道
정조 22년
戊午六月初十日卯時上御熙政堂諸承旨持公事入侍大臣備局堂上引見入侍時行都承旨李晩秀行左承旨申耆右承旨洪義浩左副承旨李儒慶右副承旨宋銓假注書宋冕載李弘謙記事官金景煥金履永檢校待敎沈象奎以次進伏訖上敎晩秀曰日前湖西事從當有處分而今則慶節在邇此等事今筵不必提起卿其以此意先爲言傳于大臣使三司之臣亦一體知悉好矣晩秀承命出敎義浩曰承旨奉審社稷雨漏處果何如義浩曰臣伏承下敎詳細看審則神室東邊小椽木三箇朽傷致有㵕漏之弊而亦不至大段矣上曰神室之內則無頉乎義浩曰然矣銓讀奏漢城府民家頹壓別單命書判付義浩儒慶以無公事房退出上曰大臣如已入來引見冕載承命出傳同副承旨李翼晉事變假注書金啓河右議政李秉模左參贊鄭民始吏曹判書金載瓚兵曹判書李時秀行大護軍趙心泰禮曹判書黃昇源戶曹判書趙鎭寬行護軍徐有大訓鍊都正申大顯行護軍徐龍輔李書九李益運開城留守韓用龜持平李顯秀以次進伏晩秀曰各司殿最當前而工曹判書徐邁修以服制連爲呈辭不爲行公何以爲之乎上命書榻敎曰工曹判書徐邁修許遞敎時秀曰墻垣頹圮處軍兵巡察事何不指一擧行乎時秀曰永肅門北邊墻垣頹圮處晝察夜巡之例昨於俯詢之下矇未仰對臣方惶恐竢勘而更考謄錄則丁未年集成門墻垣頹圮時特軫軍兵沾濕之弊有晝則宣傳官與該所衛將巡審夜則更巡衛將部將申飭巡察之命軍兵把守仍爲除之故敢此仰達矣上曰以予索莫之精神猶能記憶提問則近來兵曹擧行皆若此入直堂上禁推依前下敎擧行可也出擧條秉模曰雨後日氣蒸熱聖體若何上曰一樣而背部烘熱終未差減矣秉模曰寢睡水剌之節何如上曰雨餘日氣稍涼寢睡則似勝矣秉模曰頭部熱候何如上曰此則有加而無減矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰自今日慶辰漸近不勝欣忭而今年又因仰體慈心應行慶賀之禮亦不得展誠下情擧切抑鬱矣上曰其在承順之道年年仰請亦有所不敢矣每當前月之過予懷隱若經一關嶺今則此月已旬只有欣慶之心而已秉模曰湯劑固當詳議進御而竊念聖心憂勤太過至於一暘一雨之間致煩聖慮者已多伏願自今以後凡於事稍弛聖念以爲怡心之方焉上曰以予之所經歷言之以金則可鑠以石則可磷而幸而得有今日自以爲莫予心堅剛矣久旱渴望之餘得此甘霈喜幸之極不敢以爲過也而連日滂沱尙不開霽果得無過多之慮乎秉模曰差晩移秧者必須輕輕陰霏久久沾潤然後易於着根而向茁故是月也則農家以陰濃爲貴鳶翼之陰尙以爲好云近日雨水之頻仍實是休徵矣伏見道啓則嶺南一路雨澤周洽爲之萬幸矣上曰道伯到境之初適得甘澍故予以隨車福星等說爲喩矣仍敎民始等曰今番之雨江水之漲何如云耶民始曰鷺梁漲水幾入於唐峴云矣上曰東江則何如鎭寬曰水幾至於斗毛浦江人以爲中水云矣秉模曰惠堂祈免舟橋堂上而舟橋事非此人無可爲者不可許免矣上曰然矣上曰次對爲之秉模曰訓局中旬過數年不設則該將臣自備局察推事戊申旣有傳敎定式不能依定式察推而該房亦不提醒則當該有司堂上及色承旨推考事辛亥又有飭敎矣取考近來年條則戊申辛亥乙卯連爲設行其間或爲四年或爲五年矣今距乙卯爲四年所當卽爲擧行而兩南射軍木休番木連因停減餘數不敷關西木儲亦未及準充賞格所用恐多苟簡暫俟木儲有裕使之設行何如上曰嚴飭拮据使之斯速設行可也出擧條載瓚曰神室東前面簷端有頉處修改之節自該曹草記啓下矣取考本署謄錄則癸未年西邊前後面簷端修改時則有移還之節東前面簷端修改時則因本署提調筵稟以事係簷端無移還安之節令該曹博考擧行何如上曰依爲之出擧條命大臣就座顯秀進前上曰只擧末端可也顯秀曰請寢李汝節定配之命更令王府嚴覈取服施以當律措辭見上上曰不允出擧條顯秀曰請崔進吉依律處斷措辭見上上曰不允出擧條顯秀曰新除授司諫院司諫李羽逵時在京畿抱川地請斯速乘馹上來事下諭上曰依啓出擧條命大臣備堂先退命書傳敎曰承旨房仍兵工換房命退承史以次退出
정조 22년
戊午六月初十日辰時上御重熙堂都承旨入侍時行都承旨李晩秀假注書宋冕載記事官金景煥金履永以次進伏訖上曰一提學入侍賤臣承命出與一提學鄭民始偕入進伏上曰前此屢飭之下今日次對亦只以一員入侍行公兩司諸臺遞差出榻敎命退承史以次退出
정조 22년
行都承旨李鼎揆在外左承旨洪義浩緣故出右承旨金翰東在外左副承旨宋銓緣故出右副承旨李翼晉緣故出同副承旨尹光普坐直注書洪奭周病尹命烈未肅拜假注書宋冕載仕李弘謙仕直事變假注書李鎭嵩仕
정조 22년
洪義浩啓曰詣臺之臣例於待開門入來而持平李顯秀今日日高後入來事體所在極爲未安推考何如傳曰遞差
정조 22년
洪義浩啓曰卽見宣傳官鄭宅休狀啓則年月之下不塡某日奏御文字如是不審事極駭然原狀啓還爲下送其罪狀所當論勘而本院請推之外無他可施之罰何以爲之敢稟傳曰生疎所致爲先推考
정조 22년
傳于洪義浩曰不爲仕進承旨與傳諭進去承旨許遞前望單子入之待下批牌招察任
정조 22년
承旨前望單子入之李鼎揆金翰東尹光普落點
정조 22년
金啓河改差代以李鎭嵩爲事變假注書
정조 22년
尹光普啓曰事變假注書李鎭嵩時無職名令該曹依例付軍職冠帶常仕何如傳曰允
정조 22년
傳于尹光普曰湖南兩邑守令依狀請相換令該曹口傳相換仍令除朝辭赴任
정조 22년
以江原監司金履翼狀啓金銀店非筵稟無敢擅自許設仍爲定式事傳于尹光普曰卿之擧行極爲勤勵此後切勿撓屈一以逐送爲規毋論某衙門非啓下行會而下去者差人嚴刑定配後狀聞事回諭
정조 22년
以漢城府民家頹壓別單傳于尹光普曰恤典令該廳卽爲分給事分付
정조 22년
尹光普以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 22년
尹光普以禮曹言啓曰今六月初十日諸承旨持公事入侍大臣備局堂上引見入侍時社稷署提調金載瓚所啓神室東前面簷端有頉處修改之節自該曹草記啓下矣取考本署謄錄則癸未年西邊前後面簷端修改時則有移還安之節東前面簷端修改時則因本署提調筵稟以事係簷端無移還安之節令該曹博考擧行何如上曰依爲之事命下矣取考臣曹謄錄則癸未三月社稷神室前面西滑只木端及所蓋瓦子修改時有告由移還安節次六月神室後面西滑只上龍頭蓋瓦修改時有告由移還安節次八月神室前面滑只浮椽及龍頭蓋瓦修改時則係是簷端故因本曹判書啓稟只行告由無移還安節次矣今此神室東邊後面頉處雖在於簷端而板瓦墜下專由於樑上塗灰之剝落則塗灰修改時匠手工役勢將登於室上而役處自然犯當中諸處其在重事體之道宜有移還安節次之意敢啓傳曰知道
정조 22년
尹光普以賑恤廳言啓曰漢城府民家頹壓別單判付內恤典令該廳卽爲分給事命下矣東部字內完少頹多一戶布一疋西部字內全家頹壓二戶各錢二兩式完少頹多三戶各布一疋式南部字內全家頹壓二戶各錢二兩式完少頹多二戶各布一疋式北部字內全家頹壓一戶錢二兩合錢十兩布六疋恤典依例分給之意敢啓傳曰知道
정조 22년
尹光普以賑恤廳言啓曰漢城府民家頹壓別單判付內恤典令該廳卽爲分給事命下矣北部字內全家頹壓二戶各錢二兩式完少頹多一戶布一疋西部字內完少頹多二戶各布一疋式合錢四兩布三疋恤典依例分給之意敢啓傳曰知道
정조 22년
尹光普以兵曹言啓曰五衛將金鳴潝素患痰眩之症當此暑節轉益添劇呈狀乞遞病旣如此則不可待其差復改差何如傳曰允
정조 22년
尹光普以摠戎廳言啓曰卽見管城將李殷福所報則以爲本城訓鍊都監字內北門西邊體城與女城四間許今月初十日夜頹毁云矣待快晴卽爲改築之意分付字內營門何如傳曰允
정조 22년
禁府啓目竹山府使崔雲羽原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 22년
尹光普以義禁府言啓曰時囚罪人崔雲羽今日內以草記議處照律事命下矣崔雲羽本府議啓內觀其所供以逋充逋非渠私用云而還穀法意嚴重擅弄自有常典以此照律罪取考律文則大明律那移出納條有曰凡各衙門收支錢糧等物不正收正支那移出納還充官用者計贓準監守自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣崔雲羽杖一百收贖告身盡行追奪平安道安州牧流三千里定配而以議啓內辭意具罪目依例發遣府書吏押送配所何如傳曰允如有功議各減一等可也
정조 22년
兵曹啓目粘連觀此廣州留守洪檍狀啓則本營墩臺只有基址瓮城體城女堞軍鋪間多頹壓而行宮外三門訖今未遑觀瞻有欠營庫之擧始自二月今至五朔諸般工役次第告成策應都監朴履煥等殫盡心力亦旣勞苦令該曹稟處亦爲白有臥乎所諸處修繕雖曰多數改建與新創不同事當置之是白乎矣全然無賞殊非勸奬之道分等施賞之意分付何如判付啓觀於守臣狀本可知其役鉅工速其中首勞稗校各一人賞加其餘分等施賞事分付爲良如敎
정조 22년
刑曹啓目粘連罪人任百俊正犯之目換定於任允大另加嚴訊期於得情何如判付啓與前判堂完決相反換定非難情跡多疑一獄豈有兩犯乎況旀死者垂死之狀觀於獄案可以推知疑輕之典不至失刑任允大百俊等減死分配遠道中道爲良如敎
정조 22년
戊午六月十一日午時上御重熙堂都承旨入侍時行都承旨徐龍輔假注書李弘謙記事官金景煥金履永以此進伏訖上命書榻敎曰進御玄胡飮子一貼煎入二貼製入仍命退承史以次退出
정조 22년
戊午六月十一日午時上御重熙堂都承旨入侍時行都承旨徐龍輔假注書宋冕載記事官金景煥金履永以次進伏訖上曰新差承旨竝出牌賤臣承命出傳仍命退承史以次退出
정조 22년
行都承旨洪明浩坐左承旨李始源坐直右承旨姜忱坐直左副承旨李述源未肅拜右副承旨未差同副承旨未差注書洪奭周病尹命烈未肅拜假注書宋冕載仕李弘謙仕直事變假注書李鎭嵩仕
정조 22년
姜忱啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 22년
承旨前望單子入之洪明浩李始源落點
정조 22년
傳于李始源曰同副承旨入侍
정조 22년
傳于李始源曰右承旨入侍
정조 22년
吏曹口傳政事古阜郡守洪彝浩求禮縣監李邦億相換臨陂縣令南省老光陽縣監李鍾淑相換
정조 22년
承旨前望單子入之姜忱李述源落點
정조 22년
兵曹參議前望單子入之尹光普落點
정조 22년
以京畿監司李在學狀啓竹山府使沈鏗身病方篤不能强力於課農不得已罷黜事傳于李始源曰令該曹口傳差出待下批當日辭朝
정조 22년
吏曹口傳政事以李敬熙爲竹山府使
정조 22년
以宣傳官洪理燮民家頹壓摘奸書啓傳于姜忱曰特遣摘奸一竝依他例恤典題給後草記事發牌該郞使之往傳該堂嚴飭分付俾無遺漏之弊
정조 22년
李始源以賑恤廳言啓曰西部民家頹壓摘奸宣傳官書啓判付內特遣摘奸一竝依他例恤典題給後草記事發牌該郞使之往傳該堂嚴飭分付俾無遺漏之弊事分付事命下矣全幕頹壓良人朴五壯李三得朴千金申天男金福金吳守奉鄭大得權成得崔昌起朴大得裵億崇獨女田召史姜召史全幕漂流良人李天得李命吉閔啓伯洪德山朴弘仲私奴季孫以上十九戶各錢二兩式完少頹多生徒申宗喆良人韓性宗李尙奉幼學林鳳朝閑良車性仁韓錫良完多頹少閑良李鉉良人尹性仁獨女李召史良人李龜年進士李鎭觀幼學李重溫良人千漢尙幼學朴宗山任希容曺錫純奉事鄭運蓍閑良宣景聖以上十八戶各布一疋式合錢三十八兩布十八疋恤典依例分給而其中巡令手金亨鎭錄事金壽華良人柳占同盲人金鼎輝畿營軍朴大興幼學李萬光良人白卜才閑良安命得幼學金應秀良人朴仁默閑良高得必孫旕萬李萬大文卜才金得良宋福眞李泰民等十七戶前因漢城府別單已蒙恤典頹壓漂流外情勢可矜人申宗喆李鉉林鳳朝金應秀等四人方入於書啓頹戶中旣蒙恤典不當疊受故竝不爲擧論之意敢啓傳曰知道
정조 22년
以宣傳官李馨秀民家頹壓摘奸書啓傳于李始源曰依西部摘奸書啓判下擧行後草記
정조 22년
李始源以賑恤廳言啓曰南部民家頹壓摘奸宣傳官書啓判付內依西部摘奸書啓判下擧行後草記事命下矣南部字內司正劉相元茅捲壁頹一戶布一疋恤典參量題給而哨軍朴辰蕃進士柳俶良人沈興大李枝哲玉三福申好漢韓必道哨軍金孝得金太允李光秀幼學文鳳翼等十一戶前因漢城府別單已蒙恤典不當疊受故不爲擧論之意敢啓傳曰知道
정조 22년
以宣傳官李周鳳頹壓民戶摘奸書啓傳于李始源曰依他部例擧行事分付該廳
정조 22년
以漢城府民家頹壓別單傳于李始源曰恤典令該廳卽爲分給事分付
정조 22년
李始源以賑恤廳言啓曰漢城府民家頹壓別單判付內恤典令該廳卽爲分給事命下矣東部字內三四間中完多頹少一戶布一疋西部字內全家頹壓一戶錢二兩全幕頹壓一戶錢二兩完少頹多三戶各布一疋式南部字內完少頹多一戶布一疋合錢四兩布五疋恤典依例分給之意敢啓傳曰知道
정조 22년
李始源以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓一戶全幕頹壓二戶各錢二兩式合錢六兩恤典依例分給而其中全家頹壓一戶全幕頹壓十二戶全幕漂失六戶完少頹多二戶等二十一戶恤典卽因摘奸宣傳官書啓已爲分給故不爲疊授之意敢啓傳曰知道
정조 22년
姜忱以兵曹言啓曰武臣兼宣傳官崔命遠身病猝重時月之內無望供職呈狀乞遞病旣如此則不可强令察任改差何如傳曰允
정조 22년
姜沈以義禁府言啓曰崔雲羽杖一百收贖告身盡行追奪平安道安州牧流三千里定配照律草記批旨內允如有功議各減一等可也事命下矣崔雲羽六代祖潔扈聖原從功臣云功減一等杖一百收贖告身盡行追奪徒三年定配之意敢啓傳曰知道
정조 22년
戊午六月十二月辰時上御重熙堂同副承旨入侍時同副承旨尹光普假注書李弘謙記事官金景煥金履永以次進伏訖上命書傳敎曰在外及不爲仕進承旨許遞前望單子入之待下批牌招察任命退承史以次退出
정조 22년
戊午六月十二日午時上御重熙堂左承旨入侍時左承旨李始源假注書李弘謙記事官金景煥金履永以次進伏訖上曰重臣昨以知事肅拜入來而旋卽出去故不得引接可歎耳命書榻敎曰兵曹參議前望單子入之待下批牌招仍命退承史以次退出
정조 22년
行都承旨徐龍輔未肅拜行左承旨李得濟坐直右承旨李魯述在外左副承旨李始源坐右副承旨姜忱坐同副承旨朴宗來未肅拜注書洪奭周仕直尹命烈未肅拜假注書李弘謙仕事變假注書李鎭嵩仕
정조 22년
傳于李始源曰整理儀軌堂上入侍
정조 22년
傳于李始源曰左承旨入侍
정조 22년
承旨前望單子入之洪義榮李得濟蔡弘遠落點
정조 22년
傳于李得濟曰左承旨左副承旨許遞前望單子入之待下批牌招察任
정조 22년
承旨前望單子入之徐龍輔李魯述朴宗來落點
정조 22년
以宣傳官金翰周民家頹壓摘奸書啓傳于李得濟曰依他部例擧行事分付該廳
정조 22년
以漢城府民家頹壓別單傳于李得濟曰恤典令該廳卽爲分給事分付
정조 22년
李始源以吏曹言啓曰宗廟望祭大祝前獻納徐有聞景慕宮望祭大祝前修撰尹益烈時無職名令該曹口傳付軍職何如傳曰允
정조 22년
李始源以吏曹言啓曰今日本曹褒貶坐起時堂上不可不備而參判權裕未肅拜令政院牌招同參開坐之地何如傳曰允
정조 22년
李始源以吏曹言啓曰成均館學諭李晳受由過限未上來依例罷職何如傳曰允
정조 22년
姜忱以賑恤廳言啓曰北部民家頹壓摘奸宣傳官書啓判付內依他部例擧行事分付該廳事命下矣完少頹多良人林希斗李大得完多頹少前計士李昌運閑良姜成孫私奴同伊幼學洪樂謙閑良鄭時僑寡女李氏良人李春得申千孫閑良金大蕃水沈戶閑良金一起以上十二戶各布一疋式合布十二疋恤典依例分給而其中良人裵景祿閑良王廷根獨女盧召史直長李昌裕閑良朴宗燁良人李以萬獨女崔召史良人李得老味砲手崔景周閑良李信義等十戶前因漢城府別單已蒙恤典不當疊受故不爲擧論之意敢啓傳曰知道
정조 22년
姜忱以賑恤廳言啓曰漢城府民家頹壓別單判付內恤典令該廳卽爲分給事命下矣東部字內全家頹壓一戶錢二兩西部字內全家頹壓二戶各錢二兩式完少頹多六戶各布一疋式三四間中完多頹少一戶布一疋南部字內完少頹多一戶布一疋合錢六兩布八疋恤典依例分給之意敢啓傳曰知道
정조 22년
姜忱以賑恤廳言啓曰漢城府民家頹壓別單判付內恤典令該廳卽爲分給事命下矣西部字內完少頹多二戶各布一疋式合布二疋恤典依例分給而其中東部字內完少頹多二戶三四間中完多頹少一戶等三戶恤典卽因摘奸宣傳官書啓已爲分給故不爲疊受之意敢啓傳曰知道
정조 22년
姜忱以賑恤廳言啓曰東部民家頹壓摘奸宣傳官書啓判付內依他部例擧行事分付該廳事命下矣完少頹多山直韓時文良人沈三金巡令手申季孫完多頹少典僕金祿禧馬兵安潤澤軍士元德壽元聖已寡女金氏良人張鳳儀出身吳擎震以上十戶各布一疋式合布十疋恤典依例分給而其中寡女姜召史李召史良人金重大等三戶前因漢城府別單已蒙恤典不當疊受故不爲擧論之意敢啓傳曰知道
정조 22년
戊午六月十三日辰時上御便殿整理儀軌堂上入侍時行都承旨洪明浩記事官洪奭周記注官金良倜記事官金履永儀軌堂上鄭民始整理堂上徐有大徐龍輔儀軌堂上李晩秀以次進伏訖民始曰日氣一向蒸熱聖體若何上曰昨夜則熱氣稍降寢睡亦勝矣民始曰日昨湯劑之進御果因熱候之有添乎上曰伊日則熱候最甚至於徹夜矣民始曰雖當暑節而涼劑之如是頻進實不勝下情之悶慮矣上曰熱候旣甚不得不然矣民始曰日熱如此而元子宮氣候一向萬安乎上曰好在矣今方侍坐卿其仰瞻也民始仰瞻曰睿容有勝欣幸萬萬矣明浩曰臣於三歲之後得瞻睿表實不勝慶幸之忱矣民始曰慶辰在邇欣祝方切而飾慶之節趁今承敎然後可以擧行矣上曰昨再昨兩年皆以小饌設行今年亦當從簡擧行諸事竝依昨年例爲之好矣民始曰排高及床數亦一依昨年乎上曰昨年則有閏月故退行於閏月而今年則當以二十日二十一日兩日中更擇擧行而旣異當日床數亦不必張大比昨年又當省約矣民始曰日子早晩預知然後排設等事可以趁期擧行矣上曰然則從速擇定好矣民始曰臣等或叨整理堂上或叨儀軌堂上而每當此等擧行兩堂之或參或否眩於區別此後則通瀜擧行事不可不一番經稟矣上曰唯民始曰華城留守亦以校正堂上昨年因下敎入來同參本營內使亦與於乙卯年擧行今亦使之同參乎上曰從好爲之也上曰積雨則似當快晴矣民始曰以今所見快有霽意矣上曰今亦必多未移之秧矣民始曰今番之雨幾爲盡移而八月之內若不經霜則今之移者可食其半到今所恃者只是天時而已田穀則便是善成木花則見今大登民情亦不甚遑汲云矣上曰今之時候可謂太早而亦有未可知者如眞苽西苽已成晩物而楂果林檎之屬尙未及熟果何故也明浩曰聞諸治圃之言如眞苽之類多容人巧故易於成熟而其實則物候猶未甚早云矣上曰果似然矣石榴之早晩最可騐於農功而石榴之熟尙遠則農節之未晩亦可推知日亦姑未劇熱暑節尙未過半乎民始曰處暑之後亦有餘熱而今則處暑尙隔一朔矣上曰知申可謂好容儀而年過周甲觸熱供劇筋力亦甚好矣仍命退諸臣以次退出
정조 22년
戊午六月十三日未時上御重熙堂左承旨入侍時左承旨李始源假注書李弘謙記注官金良倜記事官金履永以次進伏訖上曰今日雨始夬晴稍爲淸涼矣多日連霔之餘日朗風淸秧苗必見向茁爲民事幸甚矣始源曰今昨日氣最好佇有養稼之效矣上曰左副承旨李述源實病果難强則供劇當許免矣始源曰尙未夬可果似難强矣命書榻敎曰都承旨左副承旨許遞前望單子入之待下批牌招察任命退承史以次退出
정조 22년
行都承旨徐龍輔坐行左承旨李得濟坐右承旨李魯述在外左副承旨李始源坐右副承旨姜忱坐直同副承旨朴宗來坐直注書洪奭周仕尹命烈未肅拜假注書李弘謙仕直事變假注書未差
정조 22년
徐龍輔啓曰新除授右承旨李魯述時在京畿驪州地斯速乘馹上來事下諭何如傳曰許遞前望單子入之
정조 22년
傳于徐龍輔曰諸承旨持公事入侍
정조 22년
傳于李得濟曰傳香承旨馳詣宗廟景慕宮奉審摘奸以來
정조 22년
李始源以吏批言啓曰前假注書李毅采黃山察訪成歡察訪中單付事命下矣黃山察訪李運行作窠其代單付以入之意敢啓傳曰知道
정조 22년
有政吏批判書金載瓚進參判權裕參議任希存牌不進左副承旨李始源進以李文會爲大司諫柳雲羽爲執義李儒修洪受浩爲掌令崔禧延李基慶爲持平玄重祚爲獻納李海淸金商雨爲正言李祖源爲工曹判書金履顯爲廣興守朴和源爲監察金夏璉爲全羅都事黃山察訪單李毅采單付事承傳前牧使李一曾今陞通政復資事承傳故獻納吳鉉胄贈吏參故縣監吳大經贈吏議故通德郞吳祺錫贈僕正以上慶州府尹吳鼎源三代兵批判書李時秀式暇參判柳誼病參議尹光普入直進參知柳師模病右副承旨姜忱進同知單崔命喆大護軍洪周萬徐邁修護軍李鼎揆洪義榮洪明浩閔台爀李鎭復申耆副護軍李勉兢李昌會金啓洛李儒慶金翰東宋銓洪義浩李翼晉蔡弘遠李述源李運昌李宅永梁埉黃顯基張烶副司直李翊模韓用鐸韓興裕權心彦鄭㝡成丁志元朴崙壽金銑洪樂游趙德潤尹涵李顯秀副司果洪秀晩尹序東朴吉源申溆趙台榮副司正李鎭嵩已上竝單付
정조 22년
以文粲圭囚單子傳于姜忱曰今日捧供待判下仍以草記議處照律
정조 22년
姜忱以都摠府言啓曰副摠管鄭觀采以禁衛營中軍軍兵等中日試放事南別營晝仕出去之意敢啓傳曰知道
정조 22년
禁府啓目長陵前令文粲圭原情云云傳旨問目內辭緣泛稱遲晩所當請刑是白乎矣旣有捧口招以聞之命上裁何如判付啓議處照律爲良如敎
정조 22년
姜忱以義禁府言啓曰時囚罪人文粲圭以草記議處照律事命下矣文粲圭身爲齋郞陵寢局內樹木之枯損如彼夥然而多年掩置不卽論報之罪與已勘之金啓溫無異以不應爲事理重律杖八十收贖奪告身三等放送何如傳曰允如有功議各減一等可也
정조 22년
戊午六月十四日辰時上御誠正閣諸承旨持公事入侍時行都承旨徐龍輔左副承旨李始源右副承旨姜忱同副承旨朴宗來記事官洪奭周假注書李弘謙記注官金良倜記事官金履永檢校待敎沈象奎以次進伏訖忱讀奏黃海監司李義駿啓本徒年罪人黃者斤老味三等限滿令該曹稟處事上曰無公事房先退龍輔始源宗來等退出命書判付訖命書傳敎曰政官牌招開政又命書榻敎曰工曹判書待下批牌招貶目使之限內磨勘仍命退諸臣以次退出
정조 22년
行都承旨李晩秀坐行左承旨沈晉賢坐右承旨李勉兢坐直左副承旨李肇源坐直右副承旨魚用謙坐同副承旨朴宗來坐注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
藥房提調金文淳副提調徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
朴宗來啓曰行大司憲宋煥箕掌令李儒修洪受浩持平崔禧延在外執義柳雲羽持平李基慶未肅拜監察茶時之意敢啓傳曰知道
정조 22년
傳于朴宗來曰吏兵房承旨持褒貶啓本入侍
정조 22년
承旨前望單子入之李晩秀沈晉賢李勉兢李肇源魚用謙落點
정조 22년
李鎭嵩有頉代以黃萬齡爲事變假注書
정조 22년
李肇源以議政府右議政意啓曰今戊午年春夏等褒貶當爲等第而臣以身病限內不得磨勘之意敢啓傳曰知道
정조 22년
李肇源以中樞府言啓曰本府郞廳及醫員錄事等今戊午年春夏等褒貶當爲等第而領中樞府事臣洪樂性有身病限內不得磨勘之意敢啓傳曰知道
정조 22년
李肇源以耆老所言啓曰本所堂上多有身病今戊午春夏等褒貶限內不得磨勘之意敢啓傳曰知道
정조 22년
李肇源以禮曹言啓曰各陵殿園墓本曹郞廳四學童蒙敎官通禮院典牲署東西氷庫掌樂院東西活人署禮賓寺典醫監惠民署圖畫署官員等今戊午年春夏等褒貶等第以入而宗廟署社稷署景慕宮內醫院奉常寺司譯院弘文館藝文館春秋館成均館觀象監承文院東南關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 22년
李肇源以禮曹言啓曰今此所屬各司官員等褒貶時通禮院兼引儀黃稔與臣昇源有應避之嫌康陵參奉南復來掌樂院僉正金履顯與參判臣李祖承有應避之嫌不得同爲磨勘各爲別啓本以入之意敢啓傳曰知道
정조 22년
李肇源以禮曹言啓曰今此本曹春夏等褒貶時成均館典籍趙夢璟謂以呈旬不爲參謁事體未安以本館褒貶之不爲雖不得等第不可仍以置之令吏曹中考施行何如傳曰允
정조 22년
朴宗來以整理儀軌廳堂上意啓曰堂上徐龍輔時無職名令該曹口傳付軍職以爲仕進之地何如傳曰允
정조 22년
兵曹口傳政事護軍單徐龍輔
정조 22년
李肇源以戶曹言啓曰本曹郞廳及所屬各司官員今戊午春夏等褒貶依前例磨鍊以入而軍資監因都提調有故不得磨勘至於丁巳春夏等褒貶軍資監因都提調有故不得磨勘去秋冬等本曹郞廳及所屬各司褒貶因本曹堂上有故竝不得限內磨勘矣今則其時官員已多遷轉難以考績依近例蕩滌何如傳曰允
정조 22년
李勉兢以兵曹言啓曰本曹今戊午年春夏等褒貶等第磨鍊以入而曹所屬訓鍊院軍器寺官員等褒貶因其堂上及提調有故不得一體磨勘之意敢啓傳曰知道
정조 22년
李勉兢以兵曹言啓曰本曹今戊午年春夏等褒貶啓本中刀擦二處之意敢啓傳曰知道
정조 22년
李勉兢以壯勇營都提調意啓曰本營從事官及諸將官今戊午春夏等褒貶當爲等第而臣樂性以身病限內不得磨勘之意敢啓傳曰知道
정조 22년
李勉兢以壯勇營言啓曰本營諸將校各哨色頭目軍及統首等今戊午春夏等勤慢磨勘以入之意敢啓傳曰知道
정조 22년
李勉兢以壯勇營言啓曰本營將校軍兵今戊午春夏等勤慢磨勘啓本中二處刀擦之意敢啓傳曰知道
정조 22년
李勉兢以訓鍊都監都提調意啓曰本局從事官禁松參軍及諸將官等今戊午年春夏等褒貶當爲等第而大將臣李敬懋有身病限內不得磨勘之意敢啓傳曰知道
정조 22년
李勉兢以禁衛營都提調意啓曰本營從事官及諸將官今戊午春夏等褒貶當爲等第而臣濟恭有身病限內不得磨勘之意敢啓傳曰知道
정조 22년
李勉兢以御營廳言啓曰本廳從事官及諸將官今戊午年春夏等褒貶當爲等第而都提調臣洪樂性有身病限內不得磨勘之意敢啓傳曰知道
정조 22년
李勉兢以濬川司都提調意啓曰本司都廳及郞廳今戊午年春夏等褒貶當爲等第而公事提調未差限內不得磨勘之意敢啓傳曰知道
정조 22년
李肇源以宣惠廳都提調意啓曰本廳郞廳等今戊午春夏等褒貶當爲等第而臣等俱有病故限內不得磨勘之意敢啓傳曰知道
정조 22년
李肇源以工曹言啓曰本曹郞廳今戊午年春夏等褒貶及屬司繕工監尙衣院造紙署瓦署典涓司官員今戊午年春夏等褒貶合六度磨勘以入而屬司掌苑署今戊午年春夏等褒貶因該署提調有故限內不得磨勘之意敢啓傳曰知道
정조 22년
魚用謙以義禁府言啓曰文粲圭杖八十收贖奪告身三等照律草記批旨內允如有功議各減一等可也事命不而文粲圭無功議云矣敢啓傳曰知道
정조 22년
魚用謙以義禁府言啓曰月前義城縣令金喆淳照律公事判付內賑餘民事除非一刻仍冒之類不可一刻曠官已發覺之罪雖欲勘罪本事亦多相關於道伯置對後同爲盤問者爲先附過使之倍道還任課農分糶以效一分黥劓之補事嚴飭分付待道伯捧供出場更卽稟旨拿來事命下矣以李亨元所供觀之則二百石還穀之擅貸三百石停退之加給吏奴逋之以詳定例捧上果有題給面諾之事云爾則三件犯罪今不可專歸於金喆淳之擅便頃日大僚以金喆淳所犯諸條更爲査實馳啓後令該府稟處事陳達蒙允行會該道待査啓啓下更爲稟旨擧行何如傳曰允
정조 22년
禁府啓目慶尙前監司李亨元口招云云傳旨問目內辭意發問目反覆嚴問則所犯諸條專事呑吐終不直陳所當請刑是白乎矣曾經侍從勿爲請刑載在大典通編且有捧口招以聞之命上裁何如判付啓觀此所供都是遲晩果非辜負而何繡啓中數載按藩別無實蹟災年賑政亦無設施云者有何自明之端乎至於穀簿査啓之駭然尤爲重罪兺不喩自錦移嶺有若非此莫可者莫曰大臣之薦屢叨重任事異常格則不能隨處殫竭乃反干科至此其在勵他懲後之道不可以此時闊狹嶺海之典何敢辭也施以投畀之律爲良如敎
정조 22년
魚用謙以義禁府言啓曰時囚罪人李亨元口招公事判付內施以投畀之律事命下矣李亨元平安道嘉山郡投畀而以判付內辭意具罪目依例發遣府書吏押送配所何如傳曰允
정조 22년
知中樞府事金華鎭疏曰伏以臣性本疎闇年又衰頹受任周歲孤負多端而隨處曲庇涵容假借皆我聖主賜也寤寐感激矢心圖報而無奈臣耄聵日甚動輒生疣雖以向來事言之筵席體貌何等嚴重相臣規警惟當愧服而徒知曹例之不然渾忘已事之無辨重遭彈駁之言竟歸分疏之科滿心慙悚無面可顯逬伏荒郊追訟昔愆靜夜無寐尤悔交積不自意恩敍遽降樞銜復縻且驚且感不省攸措在臣分義固當竭蹶入肅而情踪旣自惶蹙疾病近又沈淹宛轉床玆無望起動玆不得不略控短章仰瀆崇嚴伏乞聖明亟降威譴以礪朝綱以安私分千萬幸甚臣無任云云答曰省疏具悉何必深引數遞可惜卿其勿辭卽爲肅命
정조 22년
戊午六月十五日卯時上御熙政堂藥房入診吏兵房承旨持褒貶啓本入侍時藥房提調金文淳行都承旨徐龍輔行左承旨李得濟左副承旨李始源右副承旨姜忱同副承旨朴宗來記事官洪奭周假注書李弘謙記注官金良倜記事官金履永檢校待敎沈象奎醫官柳光翼金孝德李周憲玄必采吳仁豐丁希泰朴宗潤安昌禧以次進伏訖文淳曰日氣蒸熱聖體若何上曰一樣矣文淳曰湯劑進御後熱候加減何如上曰諸節似勝而熱候則有加而無減矣文淳曰醫官使之入診湯劑更當詳議進御矣上曰醫官則置之仍命書榻敎曰進御玄胡飮子限五貼更爲製入文淳曰當爲煎入乎上曰事係有弊不必煎入矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣始源忱等讀奏褒貶訖始源曰卽伏見京畿監司李在學全羅監司李得臣今春夏等褒貶啓本則守令無一人居下殊無嚴明殿最之意竝推考警責何如上曰依爲之出擧條忱曰卽伏見諸道今春夏等褒貶啓本則京畿水使吳載徽忠淸水使具明遠邊將無一人居中居下平安監司閔鍾顯統制使尹得逵北兵使李潤謙全羅左水使趙岱右水使金處漢邊將無一人居下殊無嚴明殿最之意竝推考警責何如上曰依爲之出擧條始源曰黃海監司李義駿謂有身病褒貶啓本限日不爲封進推考警責何如上曰日前自政院已爲嚴飭使之趁限修啓姑觀數日更爲稟處也命書傳敎曰有實病承旨許遞與未差之代前望單子入之待下批牌招察任仍命退諸臣以次退出
정조 22년
行都承旨李晩秀坐行左承旨沈晉賢坐直右承旨李勉兢坐左副承旨李肇源坐右副承旨魚用謙坐直同副承旨朴宗來坐注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
魚用謙啓曰行大司憲宋煥箕掌令李儒修洪受浩持平崔禧延在外執義柳雲羽持平李基慶未肅拜監察茶時之意敢啓傳曰知道
정조 22년
李晩秀啓曰來十六日日次儒生殿講日次矣敢稟傳曰依近例以製述爲之
정조 22년
以吏曹參議任希存牌不進罷職傳旨傳于李肇源曰只推
정조 22년
李肇源以吏曹言啓曰今日本曹開拆坐起時考見諸道褒貶啓本則利川府使吳泰彦以治則可尙刑或不審爲目扶餘縣監韓百源以聰銳可愛妄率宜警爲目則俱宜置下考而置諸中考龍川府使沈鑏以益勉戢悍且觀覈簿爲目舒川郡守李儒燁以微謗奚信治績自優爲目博川郡守趙㞳以莫曰閑氣儘有長處爲目堤川縣監李喆祚以柔善雖病醇謹可喜爲目則俱宜置中考而置諸上考殊無嚴明殿最之意三道道臣推考警責龍川府使沈鑏利川府使吳泰彦扶餘縣監韓百源竝罷黜舒川郡守李儒燁博川郡守趙㞳堤川縣監李喆祚竝中考施行何如傳曰允
정조 22년
李勉兢以兵曹言啓曰拆見諸道褒貶啓本則統制使尹得逵啓本中玉浦萬戶金振聲以宜益振刷檢飭或疎爲目則宜置下考而置諸中考平安兵使李儒敬啓本中阿耳僉使李應器以江竿宜察爲目則宜置中考而置諸上考北兵使李潤謙啓本中梁永萬洞權管康漢鳳以所可恕者其來屬耳爲目全羅右水使金處漢啓本中薪智島萬戶徐命鐸以差欠松政爲目則竝宜置下考而置諸中考殊無嚴明殿最之意各該帥臣推考警責玉浦萬戶金振聲薪智島萬戶徐命鐸梁永萬洞權管康漢鳳竝下考施行阿耳僉使李應器中考施行何如傳曰允
정조 22년
李勉兢以兵曹言啓曰撫夷萬戶柳仁綱以三年窠邊將兩次居中其不職可知依例罷黜何如傳曰允
정조 22년
李勉兢以兵曹言啓曰宣薦內禁衛取才三技入格單子及參上武臣前銜人別取才入格矢數落仕年條居住薦名各其名下懸註以入之意敢啓傳曰知道
정조 22년
戊午六月十六日辰時上御重熙堂左承旨入侍時行左承旨沈晉賢假注書李弘謙記注官金良倜記事官金履永以次進伏訖上曰今日諸房承旨皆仕進乎晉賢曰然矣吏曹參議任希存牌不進罷職傳旨命書只推仍書判付訖命退承史以次退出